በሃዋሳ ከተማ የተፈጠረው ግጭት የሲዳማን ህዝብ ባህልን አይወክልም – የውይይቱ ተሳታፊዎች
ባሳለፍነው ሳምንት በሀዋሳ ከተማ የተፈጠረው ግጭት የሲዳማን ህዝብ ባህልና የጨምበላላን በዓል አከባበር አይወክልም ሲሉ የውይይቱ ተሳታፊዎች ተናገሩ።ጠቅላይ ሚኒስትር ዶክተር አብይ አህመድ በሀዋሳ ከተማና አካባቢዋ ህዝብ ጋር እየተወያዩ የሚገኙ ሲሆን በውይይቱ የተገኙ ተሳታፊዎች የሲዳማ ብሄር በባህሉ ከወላይታና ከሌሎች ብሄሮች ጋር ተመሳሳይ ባህልና የኑሮ ዘይቤ የሚጋራ፣ ባለፉት ዘመናትም በርካታ ክፉና ደጉን አብሮ ሲጋፈጥ እንደኖረ አንስተዋል።የፍቼ ጨምበላላ እለትም “እንኳን የሰው ህይወት ላይ ጉዳት ማድረስ ቀርቶ እንስሳት እንኳን የማይነኩበት ቀን እንደሆነ” ገልጸዋል።ግጭቱ የዚያን ቀን መቀስቀሱ ተገቢ እንዳልሆነና ከባህላቸው ጋር የሚቃረን እንደሆነም አክለዋል ነዋሪዎቹ።የሲዳማ ህዝብ ግን ጥያቄ እንዳለው ተሳታፊዎቹ ያነሱ ሲሆን ከጥያቄዎቹም መካከል ለ12 ዓመታት ሲንከባለል የቆየው ራስን በራስ የማስተዳደር ወይም የክልል ጥያቄ፣ በሀዋሳና አካባቢው የሚሰሩ ትላልቅ የልማት ስራዎች ተጠቃሚ የመሆን ጥያቄ፣ የመልካም አስተዳደር ጥያቄ፣ በልማት ምክንያት የሚነሱ አርሶ አደሮች ተገቢውን የካሳ ክፍያ አለማግኘትና ለጎዳና ኑሮ መዳረግ፣ የወጣቶች ስራ አጥነትና ጎዳና ላይ ቆመው የሚውሉ ወጣቶች ቁጥር መብዛት በአሳሳቢነት ከተነሱት ጥያቄዎች መካከል ዋና ዋናዎቹ ናቸው።ሆኖም ግን ማንኛውም  የህብረተሰብ ክፍል ጥያቄውን በሰላም ማቅረብ እንጂ ከሌሎች ብሄሮች ጋር ግጭት ውስጥ  መግባት ተገቢ እንዳልሆነና እንደማይወክላቸው ነው ያስረዱት።“የተፈጠረው ግጭትም ይህንን የወጣቱንና የህዝቡን ጥያቄ ”ስስ ብልት” የሚያውቁ ሌላ ዓላማ ያነገቡ፤ ይህንን ተጠቅመው ህዝብ ከህዝብ ለማጋጨት ያደረጉት ጥረት ነው” ብለዋል።ህዝቡ በሚሰበሰብበት እለት መርጠው ግጭት መቀስቀሳቸውም ሆነ ተብሎ የተሰራ ሴራ መሆኑንም ባላቸው ጥርጣሬ ገልጸዋል።በቀጣይም መንግስት የዚህን ሴራ ጠንሳሾች አጣርቶ እንዲያሳውቃቸው ጠይቀዋል።ከክልሉ ጥያቄ ጋር ተያይዞ በርካታ የብሄሩ ተወላጆችና ምሁራን ለእስርና ለስደት እንደተዳረጉ በመግለጽ ወደ ቀያቸው እንዲመለሱ ለጠቅላይ ሚኒስትሩ ጥያቄ አቅርበዋል።ህዝቡ የሚያነሷቸው ጥያቄዎቸ ቶሎ መልስ አለመስጠትና ሸፋፍኖ ማለፍ በአካባቢው የተለመደ መሆኑንም ገልጸው፤ ለዚህም ዘላቂ መፍትሄ እንደሚሹም አክለዋል።ጠቅላይ ሚኒስትሩም ከውይይቱ ተሳታፊዎች ለተነሳው ጥያቄ ምላሽ ይሰጣሉ ተብሎም ይጠበቃል። (ኢዜአ)